Л.В. ЛАЎРЭЕНКА,

настаўніца Хаціслаўскай

сярэдняй школы

Маларыцкага раёна

**Цыкл урокаў**

**па вывучэнні жыцця і творчасці АРКАДЗЯ КУЛЯШОВА**

**(X клас)**

**ПЕРШЫ УРОК.**

**ЖЫЦЦЁВЫ І ТВОРЧЫ ШЛЯХ АРКАДЗЯ КУЛЯШОВА**

**Мэты:** пазнаёміць з асноўнымі фактамі жыццёвага і творчага шляху А. Куляшова; стварыць умовы для асэнсавання творчай спадчыны паэта; развіваць інтэлектуальна-пазнавальныя здольнасці вучняў, навыкі і ўменні самастойнай працы; выхоўваць мастацкі густ вучняў, цікавасць да беларускай паэзіі.

**Абсталяванне:** вучэб. дапам. па беларус. літаратуры для X класа (2009), зборнікі твораў А. Куляшова, каляровы партрэт паэта.

**Тып:** урок-праект.

**Эпіграф:**

...Я, ўпарты, не кіну пачатае справы,

Каменне крышу,

Разграбаю пяскі,

Пад кпіны аматараў лёгкае славы

Капаю рэчышча ўласнай ракі.

*А. Куляшоў. «Мая Бесядзь».*

**Ход урока**

1. **Арганізацыйны момант.**

**II. Уступнае слова настаўніка.**

*Настаўнік.* Аркадзь Куляшоў належыць да класікаў беларускай літаратуры, першых велічынь у ёй. Творчасцю паэта захаплялася і захапляецца не адно пакаленне. Талент А. Куляшова неабсяжны нават тымі дзвюма стыхіямі, якія знайшлі сваё ўвасабленне ў яго паэзіі – ракой Бесяддзю і бязмежным акіянам. А. Куляшоў – аўтар знакавай у беларускай літаратуры «Новай кнігі», іншых паэтычных зборнікаў, шэрагу паэм. Творчасць паэта можна падзяліць на тры асноўныя перыяды: даваенная лірыка, паэзія часу Вялікай Айчыннай вайны, вершы і паэмы пасляваенных дзесяцігоддзяў.

Паэзія А. Куляшова ўзнёслая і вобразная, інтэлектуальная і філасофская. Паэт быў глыбока адданы сваёй галоўнай справе жыцця – паэзіі. Нездарма, напэўна, і такі зварот аўтара да яе:

*...Не ты мяне абрала – вязень твой*

*Абраў цябе на тэрмін пажыццёвы.*

Сённяшні ўрок дапаможа нам адказаць на наступныя пытанні:

• Якім быў Куляшоў-паэт і Куляшоў-чалавек?

• Якія матывы і вобразы складаюць аснову паэтычнай творчасці А. Куляшова?

• Што найбольш хвалявала лірычнага героя паэта?

**III. Абарона праектаў.**

Клас загадзя быў падзелены на групы. Кожнай з груп была паведамлена тэма для самастойнай працы з біяграфічнай, крытычнай і даведачнай літаратурай.

*Першая група.* «Жыццяпіс Аркадзя Куляшова».

*Другая група.* «Паэзія А. Куляшова 1930-х гадоў».

*Трэцяя група.* «Творчасць у гады Вялікай Айчыннай вайны».

*Чацвёртая група.* «Далягляды паэзіі А. Куляшова пасляваеннага часу».

*Пятая група.* «Музычны лёс твораў А. Куляшова».

**Прыкладныя выступленні вучняў**

**Першая група.** Аркадзь Аляксандравіч Куляшоў нарадзіўся ў вёсцы Саматэвічы Касцюковіцкага раёна Магілёўскай вобласці 6 лютага 1914 года. Бацькі будучага паэта былі вясковымі настаўнікамі. Мовай зносін у сям’і была беларуская. У сваёй аўтабіяграфіі А. Куляшоў адзначаў, што цікавасць да вершаў 9 і спроба іх напісання з’явілася вельмі рана, прыблізна ў сем гадоў. Васьмігадовым хлопчыкам зацікавіўся творчасцю М. Ю. Лермантава. Менавіта тады канчаткова вырашыў узяцца за пяро. Купалаўская «Жалейка» стала першай кніжкай, прачытанай будучым аўтарам на беларускай мове.

У 1928 годзе ў клімавіцкай газеце «Наш працаўнік» быў надрукаваны першы верш А. Куляшова на беларускай мове. У тым жа 1928 годзе юнак паступіў у Мсціслаўскі педагагічны тэхнікум, дзе ў той час вучыліся Змітрок Астапенка і Юлі Таўбін, таленавітыя паэты-маладнякоўцы. Сяброўства з гэтымі людзьмі мела станоўчы ўплыў на сталенне Куляшова як паэта. У 1930 годзе ён пераехаў у Мінск, дзе паступіў на літаратурны факультэт Мінскага педагагічнага інстытута. Але перыяд творчага станаўлення паэта працягваўся нядоўга.

У чэрвені 1941 года А. Куляшоў пакінуў разбураны фашысцкай бамбардзіроўкай Мінск. Хутка паэт уступіў у шэрагі Чырвонай Арміі. Пад Ноўгарадам закончыў ваенна-палітычнае вучылішча і быў накіраваны ў газету «Знамя Советов». Са снежня 1943 года і да самага вызвалення рэспублікі Куляшоў працуе ў Беларускім штабе партызанскага руху.

Пасля вайны Аркадзь Аляксандравіч узначальваў калектыў штотыднёвіка «Літаратура і мастацтва». З 1958 па 1967 год працаваў начальнікам сцэнарнага аддзела, а потым галоўным рэдактарам на кінастудыі «Беларусьфільм». З 1967 года паэт займаўся толькі літаратурнай дзейнасцю.

Куляшоў вядомы ў беларускай літаратуры таксама як выдатны перакладчык. За перакладчыцкую дзейнасць ён быў адзначаны ў 1970 годзе Дзяржаўнай прэміяй БССР імя Янкі Купалы.

Не стала паэта 4 лютага 1978 года ў Нясвіжскім санаторным замку.

**Другая група.** 1930-я гады вельмі складаныя ў развіцці беларускай літаратуры. Паэзія А. Куляшова гэтага часу была такой жа ўзнёсла- рамантычнай, як і раней. Пабачылі свет кнігі «Росквіт зямлі» (1930), «Па песню, па сонца!» (1932), «Медзі дождж» (1933), якія засведчылі пра несумненную адоранасць маладога аўтара. У 1930-я гады паэт імкнуўся асвоіць вялікую паэтычную форму – паэму. «Крыўда», «Антон Шандабыла», «Аманал», «Баранаў Васіль» – пачатак развіцця эпічнага таленту паэта.

Вершы, што ўвайшлі ў першую кнігу «Росквіт зямлі», прысвечаны ў асноўным сацыялістычнай перабудове вёскі, працы меліяратара, росту фабрык і заводаў. Зборнік «Па песню, па сонца!» меў падзагаловак «першая кніга паэзіі». Тым самым аўтар падкрэсліваў, што першы па часе зборнік «Росквіт зямлі» – пройдзеная ўжо ступень вучнёўства.

Асаблівую ўвагу звяртае на сябе нізка «Юнацкі свет», якая ўлучае творы, напісаныя на працягу 1938–1941 гадоў. «Юнацкі свет» – лірычны цыкл, галоўны герой якога – абагульнены, тыпізаваны вобраз юнака, які радуецца жыццю, смуткуе, марыць. Аркадзю Куляшову ўдалося стварыць у «Юнацкім свеце» яскравы і цэльны вобраз прадстаўніка даваеннага пакалення моладзі.

Такім чынам, 1930-я гады – перыяд творчага станаўлення паэта.

**Трэцяя група.** Вайна застала Аркадзя Куляшова ў чарговым адпачынку на радзіме, на Хоцімшчыне. Калі вярнуўся ў Мінск, сям’і там не было. У чэрвені 1941 года паэт пакінуў ахоплены пажарам горад.

У творах ваеннага часу А. Куляшоў паказаў гераізм і трагедыю народа, яго любоў да Радзімы і адданасць воінскаму абавязку. Выдатным творам, напісаным паэтам у час вайны, лічыцца паэма «Сцяг брыгады» (1943). Тады Куляшоў працаваў у газеце «Знамя Советов». Тут жа былі напісаны яшчэ тры найбольш значныя вершы – «Над брацкай магілай», «Балада аб чатырох заложніках», «Ліст з палону». Лірычны герой твора «Над брацкай магілай» – мужны воін-салдат, адданы Радзіме і франтавому сяброўству. Асноўным жанрам паэзіі становіцца балада.

Разам з воінамі 2-й арміі А. Куляшоў прайшоў вогненнымі шляхамі Старай Русы і Курскай Дугі, Браншчыны, Гомельшчыны. Летам 1944 года паэта адклікалі ў Штаб партызанскага руху ў Маскве, дзе ён напісаў паэму «Прыгоды цымбал» – твор пра падзеі на акупаванай роднай зямлі. Прыкметнай у творчасці часу вайны стала паэма «Дом № 24». Гэтым творам А. Куляшоў гаворыць, што немагчыма забыць ваеннае ліхалецце, бо яно прынесла бяду і гора ў кожны дом, у кожную сям’ю, памяць пра мінулае застанецца яшчэ на доўгія гады.

Творчасць перыяду Вялікай Айчыннай вайны значна пашырыла ідэйны і творчы кругагляд паэта. Лірыка Куляшова набыла сталае гучанне.

Паэт у армейскім шынялі прайшоў па ваенных дарогах.

Творчасць А. Куляшова перыяду Вялікай Айчыннай вайны – значная старонка ва ўсёй тагачаснай савецкай літаратуры.

**Чацвёртая група.** Першае пасляваеннае дзесяцігоддзе было самым творча ўскладненым у жыцці і творчасці А. Куляшова. У творах гэтага часу ён паэтызаваў прыроду, каханне, мірнае жыццё і працу (вершы «Колас», «Ты і я», «Дом» і інш.). Сплаціў Куляшоў-паэт даніну сталінскаму часу, стварыў пафасныя, услаўляльныя творы, прасякнутыя культаўскім красамоўствам. У сярэдзіне 1950-х гадоў, у той час, калі паплечнікі Максім Танк, Пімен Панчанка адчувалі прыліў новай энергіі, у куляшоўскай творчасці склалася крызісная сітуацыя. Надышоў час маўчання. На мяжы 1950–1960-х гадоў Аркадзь Аляксандравіч займаўся перакладчыцкай дзейнасцю – перастварэннем паэзіі М. Ю. Лермантава, А. С. Пушкіна. Ён перакладаў творы Лермантава, у якіх гучаць вольналюбівыя і антыкультаўскія матывы.

На пачатку 1960-х гадоў выйшла «Новая кніга» А. Куляшова, якая стала з’явай у беларускай лірыцы і ўсёй савецкай паэзіі. Аснову зборніка склалі каля сарака паэтычных твораў, напісаных «строгім вершам», вытрыманых у форме «снапоў»-шаснаццацірадкоўяў. Вершы А. Куляшова інтэлектуальна насычаныя, па-філасофску глыбокія і змястоўныя. Аўтар разважаў пра быццё чалавека ў часе і прасторы, лёс Зямлі і чалавецтва. Па-наватарску прагучала «касмічная» нізка вершаў А. Куляшова («Парушыўшы законы прыцягнення...», «Сама Зямля не вечна – час даводзіць...», «Ты згасіш сонца, час, але не загіне...» і інш.). Заклапочанасць аўтара агульнаграмадскімі і агульначалавечымі праблемамі знайшла ўвасабленне ў кнігах «Сасна і бяроза» (1970), «Хуткасць» (1976). Асаблівай увагі заслугоўвае «Маналог» (1965), вытрыманы ў метрычным ключы шаснаццацірадкоўяў. Твор прысвечаны рэпрэсіраваным сябрам паэта – Змітраку Астапенку і Юлію Таўбіну.

Прыкметнага росквіту дасягнуў эпічны талент Куляшова. У паэме «Цунамі» (1968) знайшла працяг філасофская тэма, якая была цэнтральнай у вершах 1960-х гадоў. Аўтара хвалюе лёс і будучыня чалавецтва, праблемы экалагічнага выжывання і выратавання ў тэрмаядзерную эпоху. Творчай удачай лічацца паэмы «Варшаўскі шлях», «Хамуціус».

Паэт у гэтых творах гаварыў пра свой час і пра сябе, ён імкнуўся да філасафічнасці, сэнсавай напоўненасці кожнага вобраза, шырока карыстаўся прыёмам асацыятыўнасці.

**Пятая група.** У 1928 годзе літаратурны часопіс «Полымя» надрукаваў верш А. Куляшова «Бывай...». Верш быў прысвечаны Алесі Карыткінай, першаму юнацкаму каханню паэта. Знаёмства са старэйшай на клас дзяўчынкай пакінула значны след у жыцці Куляшова. Аляксандру называлі Князёўнай за прыгажосць, а юнак Аркадзь – Алесяй. Так і засталася ў памяці Алесяй, і не толькі ў вершы, але і ў песні. Вядомы беларускі кампазітар Ігар Лучанок паклаў верш на музыку. У выніку атрымалася цудоўная песня «Алеся», якая набыла шырокую папулярнасць дзякуючы выкананню «Песняроў». Беларуская песня «Алеся» перакладзена на рускую і ўкраінскую мовы.

Верш «Песня лістаносца» М. Ісакоўскі пераклаў на рускую мову, А. Грачоў напісаў музыку – атрымалася песня. (*Праслухоўванне запісаў песень*.)

**IV. Абмеркаванне выступленняў.**

**V. Падагульненне. Падвядзенне вынікаў.**

*Настаўнік.* Творчасць А. Куляшова – шматгранная і разнастайная. Кожны чытач, нават самы патрабавальны, знойдзе ў яго паэтычнай спадчыне нешта асаблівае, сугучнае ці блізкае. Куляшоўская паэзія мае глыбокі духоўна-філасофскі змест, яна гуманістычная па сваёй сутнасці, адлюстроўвае светапогляд чалавека-інтэлектуала, яго разуменне чалавека і свету.

**VI. Рэфлексія.**

*Настаўнік.* Прапаную адказаць на пытанні:

• Наколькі ўрок быў плённым?

• Што вам запомнілася, спадабалася?

• У чым урок дапамог (не дапамог) пераканаць?

**VII. Дамашняе заданне.** Вывучыць верш «Мая Бесядзь» на памяць.

**ДРУГІ ЎРОК.**

**ПАЭЗІЯ А. КУЛЯШОВА ДАВАЕННАГА І ВАЕННАГА ЧАСУ**

*Мэты:* акрэсліць асаблівасці даваеннай і ваеннай творчасці; на прыкладзе верша «Над брацкай магілай» паказаць суровую праўду вайны і гуманізм народнага подзвігу; развіваць, удасканальваць уменні і навыкі аналізу паэтычнага твора: вызначаць пафас, асноўную думку, знаходзіць мастацкія сродкі, якія дапамагаюць раскрыццю ідэі, праблемы твора і інш.; выхоўваць у вучняў патрыятычныя пачуцці, гонар за тых, хто здабыў перамогу ў час Вялікай Айчыннай вайны.

*Абсталяванне:* зборнікі твораў Аркадзя Куляшова, табліцы для аналізу вершаў.

*Тып урока:* творчая лабараторыя.

**Ход урока**

**І. Арганізацыйны момант.**

**II. Паведамленне тэмы і мэт урока.**

*Настаўнік.* Даваенная і ваенная паэзія А. Куляшова вылучаецца тэматычна-ідэйным зместам і гучаннем. На папярэднім уроку адзначалася, што даваенны этап у творчасці паэта – перыяд станаўлення, а ваенны час – перыяд духоўнага ўздыму, бо вырашаўся лёс і будучае народа, Радзімы.

Задача нашага ўрока – разгледзець два праграмныя творы А. Куляшова – «Мая Бесядзь» (1940), «Над брацкай магілай» (1942).

**ІІІ. Аналіз вершаў.**

**IV. Праца ў групах, абарона вынікаў.**

Для творчай работы дзвюм групам прапануецца запоўніць табліцы. Першая група працуе з вершам «Мая Бесядзь», другая – з творам «Над брацкай магілай».

|  |  |  |
| --- | --- | --- |
| **Крытэрыі характарыстыкі вершаванага твора** | **«Мая Бесядзь»** | **«Над брацкай магілай»** |
| **1** | **2** | **3** |
| 1. Тэма. | Тэма паэзіі, ролі і месца паэта ў грамадстве. | Тэма Вялікай Айчыннай вайны, народнага подзвігу. |
| 2. Ідэя. | Вызначэнне паэтам уласнага шляху ў літаратуры. | Гераізм тых, хто загінуў на вайне, павінен жыць у памяці нашчадкаў. |
| 3. Праблема. | Сапраўднаму творцу часта даводзіцца працаваць «пад кпіны аматараў лёгкае славы»: у вершы маюцца на ўвазе эпігоны, пераймальнікі, а таксама вульгарызатарская крытыка, якая не спрыяла творчасці і развіццю літаратуры. | Заўчасная смерць мужных воінаў. Вайна забрала тых, хто мог бы яшчэ не адзін год радавацца жыццю, сваім дзецям, туліць іх да грудзей. |
| 4. Асаблівасці кампазіцыі. | Верш падзяляецца на дзве часткі. У першай аўтар пераказвае народную легенду пра каню. У другой – выказвае свае адносіны да паэтычнай творчасці. | Верш пачынаецца з экспазіцыі, у якой аўтар знаёміць чытача з мясцінамі, дзе знайшлі свой апошні прытулак воіны. Наступная частка верша – развітанне з загінулымі, якое нагадвае народнае галашэнне. З калектыўнага вобраза вылучаецца індывідуальнае «я». Лірычны герой жадае зрабіць усё тое, што не паспелі памерлыя воіны: «...наглытацца хачу за сябе і за тых, што не ўстануць з нябыту...»; у фінале верша зноў паўстае абагульнены вобраз «мы». |
| 5. Асноўныя мастацкія вобразы. | Вобраз птушкі кані – гэта абагульнены вобраз тых людзей, магчыма, паэтаў, якія знаходзяцца ў пошуках «лёгкае славы». Але сапраўдны паэт ніколі не будзе шукаць для сябе славы. Рака Бесядзь – сімвал жыццёвых вытокаў, повязь чалавека з мінулым і сучасным. Рэчышча ўласнай ракі – імкненне да мэты, творчае самаўдасканаленне. Дажджавая кропля – тое, што хутка знікае, прападае бясследна і незаўважна для іншых. | Вёска Лажыны – тыповы вобраз беларускіх вёсак, у якіх ёсць брацкія магілы. Халодны жвір, якім засыпаюцца «твары, рукі, ногі», і ў той жа час «...просяць іх вочы хоць жменьку палескага жвіра». Вобраз Беларусі – гэта сімвал светлай будучыні. |

|  |  |  |
| --- | --- | --- |
| **1** | **2** | **3** |
| 6. Сродкі мастацкай выразнасці. | **Эпітэты:** вечны (праклён), рэдкаю (кропляй). **Параўнанне:** «жыць, як каня няшчасная».**Метафары:** «сэрца абпалена смагай радка», «каня гуляла ды мыла іх здзекамі», «птушкі паслалі ёй вечны праклён».**Сімвал:** рака Бесядзь – вызначэнне паэтам уласнага шляху ў літаратуры, а таксама сімвал жыццёвых вытокаў; «крыніца спатканая» – натхненне. **Гіпербала:** «каменне крышу, разграбаю пяскі...» | **Эпітэты:** мужных (вінтовак і касак), варожае (ласкі).**Метафары:** «слёзы саромяцца», «ногі просяцца ўстаць», «сэрца просіць шляхоў», «наглытацца хачу туманоў», «рукі хочуць прытуліць», «вочы просяць нябёсаў», «слёзы саромяцца касак». **Анафары:** «Там, нібы ў Беларусь...», «Там жаўцеюць прыгожыя краскі...», «Там ржавеюць...», «Там магіла...», «Там хлапцы...»; «Мы хаваем...», «Мы не плачам...»; «Засыпаем мы...»; «Жвірам сыплем...»; «Наглытацца хачу...».**Гукапіс:** «ржавеюць варожыя каскі»; «Ёсць пад Стараю Русаю руская вёска»; «слёзы суровых саромяцца касак...».У вершы А. Куляшоў выкарыстаў пантарыфму, увёў фальклорныя матывы народных галашэнняў, паўторы. |
| 7. «Лірычны герой. Які ён? | Асоба высокіх маральных якасцей, упарты ў сваіх перакананнях, шчыры ў сваёй працы. Лірычны герой мэтанакіраваны, аптымістычны ў сваіх поглядах на жыццё і творчасць. | Лірычны герой – грамадзянін-патрыёт, здольны перажываць агульнае, вялікае гора як асабістае. Страту сяброў-ленінградцаў, татараў, узбекаў лірычны герой таксама ўспрымае як уласную страту, таму што ў барацьбе з фашызмам «чужых народаў» не было, былі свае, якія стаялі поплеч у змаганні за светлую будучыню і мірнае неба. |
| 8. Выхаваўчы змест твора. | Верш вучыць быць неабыякавым да творчасці, да агульнай справы. Любую справу, за якую б ні браўся чалавек, неабходна выконваць адказна, з сур’ёзным стаўленнем. Немалаважнае значэнне мае таксама натхненне, бо без яго справа будзе марнай. I самае галоўнае: якія перашкоды ні ўзнікалі б на жыццёвым ці на творчым шляху, ні ў якім разе не трэба спыняцца, адчайвацца. Неабходна верыць у поспех, удачу і імкнуцца да рэалізацыі сваёй мары, пастаўленай мэты і задачы. | Твор вучыць нас быць сапраўднымі патрыётамі сваёй краіны. Верш спрыяе выхаванню павагі да памяці тых, дзякуючы каму мы жывём мірна і спакойна над чыстым небам. |

**V. Абмеркаванне пытанняў.**

• Які характар паэзіі Аркадзя Куляшова? (*Паэзія А. Куляшова шчырая, душэўная. У ёй знайшлі адлюстраванне як праблемы ўласныя, так і агульначалавечыя. Паэзію А. Куляшова, на нашу думку, можна назваць унікальнай, таму што лірычны герой цікавіцца жыццём ва ўсіх яго праявах*.)

• У чым, на вашу думку, адметнасць верша «Мая Бесядзь»? (*Верш «Мая Бесядзь» адметны тым, што ў ім паэту даволі арыгінальна ўдалося спалучыць элементы фальклору і лірыкі, у выніку атрымаўся верш-прытча. Цікавасць выклікае і ўсведамленне паэтам свайго жыццёвага крэда, увасобленага праз вобраз ракі Бесядзь.*)

• У чым наватарства паэта ў вершы «Над брацкай магілай»? *(«Над брацкай магілай» нагадвае галашэнне тых людзей, якія прыходзяць на брацкую магілу. Верш мае яўныя адзнакі і балады. Акрамя таго, у сваім творы паэт выкарыстаў пантарыфму. Усе адзначаныя вышэй асаблівасці дазваляюць гаварыць пра наватарства паэта ў вершы*.)

• Якія куляшоўскія ідэалы мы можам узяць за ўзор, жыццёвы арыенцір? (*Паэзія А. Куляшова вучыць нас быць чалавечнымі як у адносінах да сябе, так і да іншых. У любых жыццёвых абставінах неабходна заставацца чалавекам з вялікай літары, умець прыйсці на дапамогу іншым. Кожны з нас павінен мець мэту ў жыцці і абавязкова імкнуцца да яе рэалізацыі, таму што чалавек без мэты мала што значыць. Не менш важная асаблівасць чалавека – бачыць незвычайнае ў звычайным. Менавіта гэта ўяўляе жыццёвы арыенцір не толькі Куляшова-паэта, а, у першую чаргу, Куляшова-чалавека*.)

**VI. Рэфлексія.**

Настаўнік прапануе адказаць на пытанні:

• Якія ўражанні пакідае ўрок?

• Ці дасягнулі вы пэўнай вяршыні ў асэнсаванні тэмы ўрока? Якія моманты, на ваш погляд, былі вызначальныя?

**VII. Дамашняе заданне.** Прачытаць паэму А. Куляшова «Сцяг брыгады»; індывідуальныя заданні.

**ТРЭЦІ ЎРОК.**

**ПАЭМА АРКАДЗЯ КУЛЯШОВА «СЦЯГ БРЫГАДЫ»**

*Мэты:* выявіць узровень прачытання паэмы; раскрыць ідэйна-мастацкі змест твора; развіваць уменні аналізу ліра-эпічных твораў; выхоўваць актыўную жыццёвую і грамадзянскую пазіцыю.

*Абсталяванне:* вучэб. дапам. па беларус. літаратуры для X класа (2009), зборнікі твораў паэта, фотаздымкі паэта ваеннага часу.

*Тып:* урок-гутарка з элементамі тлумачэння новага матэрыялу і аналізу твора.

**Ход урока**

1. **Арганізацыйны момант.**

**II. Пастаноўка мэт і актуалізацыя ведаў.**

**III. Тлумачэнне новага матэрыялу (уводная частка).**

*Настаўнік.* Паэма А. Куляшова «Сцяг брыгады» была напісана ў 1942 годзе, калі паэт знаходзіўся на фронце. З горада Калініна, дзе А. Куляшоў быў прыняты ў адно з падраздзяленняў арміі, ён быў пасланы ў ваенна-палітычнае вучылішча пад Ноўгарадам, а адтуль – у армейскую газету «Знамя Советов». Менавіта ў час працы ў гэтай газеце ў А. Куляшова канчаткова выспела задума напісаць «Сцяг брыгады». Паэма стала адной з найлепшых у ваеннай творчасці паэта. Моцнае ўражанне твор зрабіў на рускага пісьменніка А. Твардоўскага, які вызначыў жанр «Сцяга брыгады» як «народнай паэмы».

Напісанню паэмы, відавочна, паспрыяла і сустрэча А. Куляшова з членам Ваеннага савета 2-й арміі камісарам I.В. Зуевым, які часта заходзіў у рэдакцыю армейскай газеты «Знамя Советов». Знаёмства з камісарам Зуевым у нейкай ступені і паспрыяла стварэнню вобраза Заруднага.

**IV. Вывучэнне новага матэрыялу.**

Настаўнік арганізуе абмеркаванне твора па сфармуляваных пытаннях. Пры падрыхтоўцы да ўрока асобным вучням было прапанавана выступіць у ролях юрыста-эксперта, псіхолага і інш.

**Гутарка па пытаннях**

• *У чым мастацкія адметнасці паэмы «Сцяг брыгады»?* (Паэма складаецца з дзесяці частак і эпілога. Паэтам абрана дзённікавая форма ад першай асобы, прычым гэта адлюстраванне не толькі канкрэтнага чалавечага лёсу. Выкарыстаны ў паэме і элементы фальклору. Так, напрыклад, у першай частцы хатнія рэчы надзелены здольнасцю гаварыць, просяць гаспадара забраць іх з сабой, таму што вораг знішчыць усё без шкадавання. Казачны пачатак мае чацвёртая частка паэмы: «Жыў ляснік са сваёй леснічыхай // Каля завадзі ціхай, // Каля возера ў пушчы глыбокай // Ад вёсак далёка». Гэтая страфа нагадвае традыцыйны пачатак народных казак «Жылі-былі дзед і баба...»).

• У *чым асаблівасці паэмы як ліра-эпічнага жанру?* (У творы спалучаны лірычны (напісана паэма вершаванай мовай, характэрны адпаведны рытм, наяўнасць рыфмаў) і эпічны (ідзе аповед пра падзеі і з’явы, якія арганічна звязаны з душэўнай споведдзю героя) пачаткі.)

• *Назавіце герояў паэмы.* (Алесь Рыбка, Мікіта Ворчык, камісар Зарудны – асноўныя вобразы; другарадныя – ляснік з леснічыхай, нямецкі прыслугач Мядзведскі, Лізавета – «вясёлая кабета», араты з жонкай і дачкой, хлопчык Васілёк.)

• *Прыгадайце асноўную сюжэтную лінію паэмы.* (Алесь Рыбка, пакідаючы родны Мінск, «нямецкай бамбёжкаю гнаны», уступае ў шэрагі Чырвонай Арміі. Рыбку даецца загад ахоўваць брыгадны сцяг. Два байцы – Алесь Рыбка і наводчык разбітай гарматы Мікіта Ворчык – выносяць на шынялі параненага камісара. Акрамя клопату аб сцягу, што неабходна выратаваць, дадаецца яшчэ і клопат пра камісара. Далей герояў чакаюць выпрабаванні на чалавечнасць, на вернасць воінскаму абавязку.)

• *Давайце паспрабуем высветліць, дзеля чаго і чаму Аркадзь Куляшоў выпрабоўвае сваіх герояў і якія эпізоды пра гэта сведчаць.* (Выступленне загадзя падрыхтаванага вучня.)

*Першы вучань.* Чацвёртая частка паэмы прысвечана прыходу байцоў да лесніка і леснічыхі:

*Мы траву каля возера косім*

*З лесніком, не пытаем...*

*Пяць сыноў альбо восем*

*Было ў лесніка – мы не знаем,*

*I не станем пытацца ў яго,*

*Бо не бачым з іх ні аднаго,*

*Бо ці прыйдуць з вайны*

*Лесніковы сыны,*

*Мы не знаем, –*

*Таму не пытаем...*

*...Бачыць нашы ляснік мазалі,*

*Твары нашыя ў поце.*

*I ён знае: на іншай былі*

*Увесь час мы рабоце...*

З працытаваных радкоў бачна, што агульнае гора аб’ядноўвае лесніка і байцоў. Людзі не задаюць лішніх пытанняў адзін аднаму, проста выконваюць свой абавязак.

Зберагчы сцяг – самы важны абавязак для камісара Заруднага, для Рыбкі. А вось Мікіта Ворчык можа выклікаць пэўны недавер і падазрэнне ў чытача. «Ворчык рвецца пайсці», у той час як Заруднага «кідае ў холад і жар». Наступнае выпрабаванне назіраем у час вяселля нямецкага прыслугача Мядзведскага, за якога «пад пагрозай» замуж ідзе дзяўчына:

*Скача Ворчык Мікіта!*

*Ён скідае ватоўку, зірні.*

*Скача, як на вяселлі,*

*Скача так, як у лепшыя дні*

*Па ўсіх вёсках умелі...*

Далей на адданасць воінскаму абавязку выпрабоўваецца Алесь Рыбка. Лізавета – «вясёлая кабета», да якой трапляюць байцы, просіць Рыбку застацца, абяцаючы шчаслівае жыццё, бо ўжо «да Урала дакацілася немцаў навала».

Жнучы жыта, гінуць на замініраваным полі араты і яго жонка. Але ж не пайсці на поле не маглі, таму што «жыта ўрадзіла», ды і «дачушку без хлеба не можа пакінуць Агата». У гэтым эпізодзе Аркадзь Куляшоў паказвае вайну праз успрыманне дзіцяці: дзяўчынка просіць суседзяў змайстраваць труну бацьку, а ў тую труну пакласці і яе. Да гэтага ў паэме не было настолькі эмацыянальных эпізодаў.

• *Які момант стаў пераломным для Мікіты Ворчыка?* (Гэта той эпізод у паэме, калі байцы праходзілі паўз дарогу, якая вяла дадому, да жонкі: «...То захочацца раптам яму // Адпачыць каля жыта, // То на камень ён сядзе пры лесе // У новай турбоце // I рукой у халяву палезе – // Рэжа цвік яму ў боце. // То пясчынку кляне, // Што яму зацярушыла вока...». Але ж пра дом думае і Алесь Рыбка. Ён заклапочаны тым, «ці ўцяклі ад навалы» жонка, дзеці, з заміраннем сэрца слухае ён зводкі.)

• *Чаму Ворчык знікае без папярэджання Рыбкі і Заруднага? Навошта забірае ватоўку з зашытым у ёй сцягам? Ці можна крытыкаваць яго за такі ўчынак і лічыць здраднікам?*

*Настаўнік.* Давайце паспрабуем разабрацца ў гэтых складаных пытаннях. (*Выступленне загадзя падрыхтаванага вучня ў ролі юрыста-эксперта.*)

*Другі вучань.* Відавочна, што Ворчык паддаўся хвілінам слабасці. Пра тое, што ў ватоўцы сцяг, Мікіта зусім забыўся. Алесь Рыбка думаў, што Ворчык забраў сцяг брыгады для таго, каб ісці «на паклон да нямецкае ўлады», але памыліўся.

Ворчыка нельга лічыць здраднікам, таму што жаданне наведаць родны дом не дае для гэтага падставы. Мікіта адказна адносіўся да воінскіх абавязкаў і на вогненным рубяжы засведчыў мужнасць не меншую, чым яго спадарожнікі. У крытычных абставінах Ворчык зняверыўся, і гэта пацягнула за сабой непрадказальныя наступствы.

Духоўна Мікіту зламала і заўчасная смерць жонкі Марыны – яна не перажыла здзекаў і павесілася на бярозе, пакінуўшы мужу запіску: «Адпомсці, родны!». Забраную ватоўку са сцягам Зарудны і Рыбка ўспрынялі як здраду, і за гэта Ворчыка чакае пакаранне. Мікіта не супраціўляецца. Ён бярэ пад павеццю лапату і сам капае сабе магілу. Складу злачынства ў паводзінах і ўчынках Ворчыка не было.

• *Хто яны, Алесь Рыбка і камандзір брыгады Зарудны? Ці можна сказаць, што для іх агульнаграмадскі абавязак вышэйшы за ўсё? Што можна сказаць пра іх ментальнасць?* (Выступленне загадзя падрыхтаванага вучня ў ролі псіхолага.)

*Трэці вучань.* I Алесь Рыбка, і Зарудны адданыя грамадскаму абавязку. Даследчык творчасці А. Куляшова Р. Бярозкін адзначаў, што «душэўная выхаванасць і далікатнасць – адна з найбольш прывабных якасцей Рыбкі, і праяўляецца яна не толькі ў адносінах да двух старых людзей «каля завадзі ціхай». Сапраўднай душэўнай культурай пранізаны ўзаемаадносіны Рыбкі і камісара».

Алеся Рыбку мы бачым клапатлівым бацькам: не раз у творы герой узгадвае сваіх дзяцей, думае пра тое, што прынясе ім толькі «ад кожнага вока па жмені слёз». Рыбка праходзіць тыя мясціны, дзе нарадзіўся і вырас. Толькі ён не змаладушнічаў, ён хоча-жадае вярнуцца да родных годна, са славай, сваёй і Радзімы. Невыпадкова і тое, што Рыбка сустракае хлопчыка, якому аддае свой апошні хлеб. Але хто гэты хлопчык: сын ці не? Хутчэй за ўсё, сын. Але як ён пазнае бацьку ў абшарпаным адзенні і з доўгай барадой?

Зарудны непахісны ў сваіх перакананнях. Ён апантаны ідэяй вызвалення краіны ад фашысцкіх захопнікаў. Зарудны бязлітасна выносіць прысуд «чалавеку без веры», выводзіць на расстрэл былога таварыша. Для камандзіра брыгады выратаваны сцяг – сімвал перамогі. Зарудны – глыбока ідэйны чалавек, воін таго суровага ваеннага часу, які перакананы, што пакаранне Ворчыка – гэта прысуд ад імя народа, Радзімы, а яе якраз і сімвалізуе сцяг брыгады.

• *Што можна сказаць пра «Эпілог» у паэме? Ці апраўданы фінал твора?* (Выступленне падрыхтаванага вучня-крытыка.)

*Чацвёрты вучань.* Паэма заканчваецца эпізодам, дзе Зарудны і Рыбка выходзяць да сваіх. Сімвалічна ў канцы паэмы і тое, што гадзіннік, узяты Алесем у дарогу, адлічваў гадзіны гісторыі:

*Я прайшоў з табой многа дарог,*

*Мой гадзіннік, мой браце,*

*I я ўбачу часы перамог*

*На тваім цыферблаце.*

Прадчуваннем перамогі прасякнуты заключныя радкі паэмы пра адроджаную брыгаду, якой камандуе палкоўнік Зарудны і ў шэрагах якой ваюе Алесь Рыбка.

*Хутка,*

*Хутка па ворагу ўдараць*

*Гартаваныя іх штыкі.*

Як бачым, А. Куляшоў верыў у немінучасць новага часу, перамогі над фашызмам. Паэма гучыць аптымістычна. Прадвеснікам блізкай перамогі ў «Эпілогу» з’яўляецца адноўленая брыгада, якая пад уратаваным сцягам займае зыходныя пазіцыі перад наступленнем на ворага. Твор А. Куляшова пераконвае ў тым, што беларуская паэзія ў гады вайны гартавала баявы і патрыятычны дух, набліжала дзень Вялікай Перамогі.

**V. Падагульненне і сістэматызацыя ведаў.**

• Якія ўражанні пакідае паэма «Сцяг брыгады»? (*Адказы вучняў*.)

• Як вы лічыце, што дало падставы А. Твардоўскаму назваць «Сцяг брыгады» «народнай паэмай»? (*У паэме ўвасоблены свет народнага жыцця. У «Сцягу брыгады» знайшлі адлюстраванне такія эпізоды, як вяселле Мядзведскага; сустрэча галоўных герояў з Лізаветай, «мажнай кабетай», у вобразе якой можна прасачыць рысы працавітай беларускай жанчыны; развітанне Алеся Рыбкі з дарагімі людзьмі, мясцінамі. Яскравы эпізод, на нашу думку, каторы таксама сведчыць пра народнасць паэмы, гэта той, у якім аратай і яго жонка на замініраваным полі дажынаюць жыта. Такім чынам, вайна не спыняе штодзённага жыцця людзей, яно нязменна напоўнена клопатам і турботай пра наступны дзень.*)

**VI. Рэфлексія.**

Настаўнік скарыстоўвае метад незакончаных сказаў.

• Урок дазволіў мне зразумець, што...

• Цяпер я прытрымліваюся думкі, што...

**VII. Дамашняе заданне.** Вывучыць верш А. Куляшова ці ўрывак з паэмы «Сцяг брыгады» на памяць (на выбар вучняў).

***Лаўрэенка, Л. В. Цыкл урокаў па вывучэнні жыцця і творчасці Аркадзя Куляшова : [пісьменніка, ураджэнца в. Саматэвічы Касцюковіцкага раёна] / Л. В. Лаўрэенка // Беларуская мова і літаратура. – 2016. – № 1. – С. 32–39.***